## Odluka o koncesiji pomorskog dobra u svrhu gospodarskog korištenja luke posebne namjene - industrijske luke Koromačno

### NN 65/1997 (27.6.1997.), Odluka o koncesiji pomorskog dobra u svrhu gospodarskog korištenja luke posebne namjene - industrijske luke Koromačno

# VLADA REPUBLIKE HRVATSKE

Na temelju članka 28. stavka 3. Zakona o morskim lukama ("Narodne novine",
broj 108/95), Vlada Republike Hrvatske je na sjednici održanoj 26. lipnja
1997. godine donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - INDUSTRIJSKE LUKE KOROMAČNO**

I.

Na temelju prijave u skladu s člankom 65. Zakona o morskim lukama ("Narodne
novine", broj 108/95) i mišljenja Stručnog tijela za ocjenu koncesija,
osnovanog sukladno članku 63. stavku 3. Pomorskog zakonika, prihvaća se
prijava Tvornice cementa "Koromačno" d.d., Koromačno (u daljnjem tekstu:
Ovlaštenik), te daje Ovlašteniku ovlaštenje za gospodarsko korištenje pomorskog
dobra.

Pomorsko dobro koje je predmet ove Odluke u svrhu gospodarskog korištenja
postojeće luke posebne namjene - industrijske luke koja je od značaja za
Republiku Hrvatsku, s lučkim područjem koje obuhvaća:

1. kopneni dio: k.o. Skitača dio d.č. 2496/3, 2496/4 i 2496/2,

2. morski dio omeđen koordinatama:

a) X = 4 980 550 Y = 5 430 820

b) X = 4 980 615 Y = 5 430 785

c) X = 4 980 740 Y = 5 431 045

d) X = 4 980 720 Y = 5 431 055

II.

Koncesija se daje u svrhu gospodarskog korištenja luke posebne namjene
- industrijske luke.

Ovlaštenik se obvezuje da lučko područje - pomorsko dobro koje ovom
Odlukom dobija na gospodarsko korištenje, koristi isključivo za posebne
potrebe Ovlaštenika.

III.

Ovlaštenik je dužan gospodarski koristiti industrijsku luku, sukladno
Zakonu o morskim lukama, drugim zakonima i podzakonskim aktima iz područja
sigurnosti plovidbe, zaštite okoliša, te lokacijskom, građevinskom i uporabnom
dozvolom i to na način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 6 godina, računajući
od dana sklapanja Ugovora o koncesiji pomorskog dobra.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 1,80 kuna po m˛ zauzete površine godišnje,

b) promjenjivi dio naknade u iznosu od 1,40 kuna po pretovarenoj toni
tereta godišnje.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji
i to uvijek za tekuću godinu unaprijed, a za godinu u kojoj je dana koncesija
i za godinu u kojoj koncesija ističe, razmjerno preostalim mjesecima korištenja;

- promjenjivi dio naknade plaća se unatrag i to:

do 30. rujna u tekućoj godini prema prometu u prvom
polugodištu;

do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VII.

Ako Ovlaštenik u roku 15 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/97-01/01
Urbroj: 5030116-97-6
Zagreb, 26. lipnja 1997.

Predsjednik
**mr. Zlatko Mateša**

Odluka, NN 65/1997-1035